Lebring-Sankt Margarethen

Lebring-Sankt Margarethen je općina sa markt statusom u okrugu Leibnitz u austrijskoj saveznoj pokrajini Štajerskoj. Nalazi se četiri kilometra od Wildona i osam kilometara od Leibnitza

Katastarske općine
Katastarske općine su Lebring, St. Margarethen bei Lebring i Bachsdorf.

Historija
Prvo spominjanje ovog područja, mada nepouzdano, smatra se 1066. godine. Izgradnjom crkve svete Margarete koja je 1136. godine prešla u vlasništvo samostana Suben je prvo potvrđeno pismeno spominjanje Lebringa. Kao najjužnija crkvena općina biskupije Seckau, Sankt Margarethen se spominje kao iuxta Wildoniam 1218/19. godine. Crkvena općina zauzima područja Lebringa i St. Margarethena, te je sve do reforme 1784. godine od strane Josipa II upravljana iz samostana.

U mjestu se 1896. godine osniva dobrovoljno vatrogasno društvo, a 1899. godine i poslovnica banke. 1902. godine osniva se firma Elektrizitätswerks Lebring, koja ima za cilj izgradnju hidrocentrale na Muri i elektrifikaciju područja. Za vrijeme Prvog svjetskog rata izgrađuje se naselje sa stotinama baraka koje su služile u vojne svrhe i smještaj rezervnog bataljona Druge bosanskohercegovačke pješadijske regimente. Drugi dio je korišten kao logor za ratne zarobljenike. Danas se u Lebringu nalazi vojno groblje na kojem je sahranjeno 805 poginulih vojnika iz Bosne i Hercegovine, te 437 ruskih, talijanskih, rumunskih i srpskih ratnih zarobljenika. Na jednom od spomenika je upisana zahvalnica bošnjačkim vojnicima na oba jezika:
 - Zur Erinnerung an die tapferen Bosniaken, die im Ersten Weltkrieg das gemeinsame österreichische Vaterland bis zum letzten Tag heldenmütig verteidigten 
 - U spomen hrabrim Bošnjacima, koji su u I svjetskom ratu herojski branili zajedničku otadžbinu Austriju.  i sa citatom iz Kur'ana:
 - I ne recite za one koji su na Allahovom putu poginuli "mrtvi su". Ne oni su živi, ali vi to ne osjećate.

Vanjski linkovi

Reference